钦定古今图书集成/明伦汇编/官常典/第629卷 > 张书绅
## 钦定古今图书集成/明伦汇编/官常典/第629卷 > 张书绅

按《济南府志》：“书绅字佩训，阳信人。隆庆丁卯举人，授
松江府通判。却修河羡金千馀两。盐徒负贩惧罪豫
赎，习为成例，书绅尽为蠲除，岁省商人数万缗，织人
困惫，积逋动至数岁。书绅间出俸金佐之，上供有馀，
而民困以苏。蒲汇、六磊诸塘，日月诸河水，疏凿详豫，
禁泥于河干以防偷惰，运泥于下泽以广田畴。其一”
事而数利类如此。忌者阴构，左迁河南臬幕，委署禹
州。州多大猾，操长吏短长。书绅以廉介自持，而玩法
者敛手。升五台县令，自解绶归，年七十六卒。